**Nyílt nap**

**2014. március 22.**

"Március 22-én megrendezett nyílt napon betekintést kaptunk 2-szer45 percben egy kis közösség mindennapi életébe. Az órák dinamikusak, összetettek és játékosak voltak.

Külön tetszett, hogy a matematika óra keretében visszaismételték az egész éves anyagot. Na, még egy kis környezet (lexikális tudás) és a gyerek figyelme nem lankad, pedig nagyon fáradtan érkeztek, újra és újra bizonyítani akartak (még azok a diákok is, akiket az előző évi nyílt napokon nagyon nehéz volt megszólaltatni).

A második óra is ugyanolyan összetett volt, mint az első. Nyelvtan óra keretén belül volt versismétlés, tollbamondás, szófajok ismétlése, ének és környezet, a gyerekek az óra végére még játszani is akartak.

Köszönöm az élményt, én is jól éreztem magam és pozitív élményekkel távoztam.

Gödri Zita"

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

“A magyar órán vettem részt a nyílt napon. Már az elején elmondta a tanító néni, hogy nyelvtan és az irodalmat is egybe foglaló órát láthatok. Nekem nagyon tetszett az óra és a bemutatott számítógépes megoldás is.

Az óra felvezetése egy kis tornával és ahogy a szőnyegre invitálta Zita néni a gyerekeket is jó volt; jobban figyelték minden mozdulatát és jobban megértették a feladatokat, mert játékosan vezette fel nekik az óra menetét, ösztönözve ezzel őket. Jó lenne, ha felsőben is így lenne, mert jobban megértenének továbbra is mindent a gyengébben tanulók is. Irénke nagyon sokat mesél ezekről az órákról, hogy milyen jók. A látottak alapján én is úgy érzem. Nagyon jó kis osztály a 4., amit jól össze is tart a tanító néni. Én csak azt az egyet sajnálom, hogy Irénke már nem itt kezdett 1. osztályban.

Nagyon tetszik a módszer, ahogyan a gyermekem tanulhat. Ezt kellene alkalmazni több osztályban is.”

Hegyesi Balázsné

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

2014. március 22-én nyílt napot tartottak a kincsesbányai Kazinczy Ferenc Általános Iskolában. Fiam 4. osztályos tanuló, ezért én Vargáné Gáspár Zita osztályfőnök óráira látogattam el.

     Az első óra matematika volt. Nagy, színes dobókockát dobált a tanárnő a gyerekeknek és szorzás-osztás műveleteket kérdezett, amit fejben kellett kiszámolniuk. Mindenkit megdolgoztatott, nem csak azt a kisgyereket, aki jelentkezett. Ügyesek voltak, a végén párok versenyeztek egymással. Olyan feladatok is voltak, hogy meg kellett mondani a számok ezres, százas és tízes szomszédjait, vagy ami a számról eszükbe jutott. Minden műveletet, matematikai fogalmat átölelő órát láthattunk.

     Második nyelvtan óra volt. Digitális táblán 5 nehéz mondat jelent meg. El kellett olvasni a tanulóknak és a 4. mondatot fejből leírni helyesen. Utána a többit lediktálta a tanárnő tollbamondásként, amit azután közösen kijavítottak. Következett egy nyelvtörő feladvány: - Láttam szőrös hörcsögöt, éppen szörpöt szörcsögött, ha a hörcsög szörpöt szörcsög, rátörnek a hörcsög görcsök. Ezt minél gyorsabban kellett mondani jelentkezés alapján. Következett a szófajjáték. Főneveket, igéket, mellékneveket, névmásokat stb. sorolt Zita és a gyerekek állás-üléssel jelezték, melyik hová tartozik. A végén kis ötössel jutalmazta azt a 3-4 tanulót, akiknek legjobban sikerült a feladatot végrehajtani. A végén szoborcsoport játékot játszottak, 3-4 gyerek tartozott egy csoportba. Ki kellett találni csoportonként egy-egy mesét vagy verset, majd a csoporttagok mindegyike idézett belőle egy szót. A másik csoportnak ki kellett találni a mese vagy a vers címét.

     Hamar elrepült ez a két tanóra. Zita egy csodálatos, kedves, sok ismerettel rendelkező, aranyos tanárnő. A tanórákon családias légkör uralkodott, a gyerekeken látszott, hogy élvezték minden percét.  Nagyon örülünk, hogy a fiunknak ő lehetett az osztályfőnöke 4 éven keresztül. Rengeteg mindenre megtanította Zsombort és mi is sokat köszönhetünk neki. Sajnáljuk, hogy hamarosan el kell Tőle búcsúznunk, mert visszatér a kis elsősök közé. Kívánunk neki az elkövetkezendő munkás évekhez sok sikert és kitartást!

                                                                     Varga István

                                         Varga Zsombor, 4. osztályos tanuló édesapja